ועדת הכספים, כנסת 23, פרוטוקול מספר 145, 2020-10-26 11:00

משה גפני: דיון מהיר בנושא: "הארכת הוראת השעה למתן הטבות מס ליישובי הפריפריה".

משה גפני: אופיר סופר הוא הראשון מבין הח"כים שהציעו את זה.

אופיר סופר: מדובר בכלי התיישבותי מאוד משמעותי ומאוד חשוב.

אופיר סופר: אני חושב שאין היום יישוב, בטח בצפון, בגליל ובנגב, שלא סובל מהבעיה שבני המקום, מה שנקרא, מהגרים למרכז בשביל לפתח את הקריירה, בשביל להשתקע.

אופיר סופר: המרכיב הכלכלי מהווה טריגר מאוד משמעותי, מהווה סיבה מאוד משמעותית האם להישאר או לא להישאר באזור.

אופיר סופר: כמובן שבמקרים מסוימים זה גם יכול לעזור לאוכלוסיות חזקות נוספות להגיע לגליל.

אופיר סופר: אף על פי שאנחנו נמצאים בהארכה שלישית של התקנות כי אין ברירה ואין מנוס, אני חושב שאנחנו צריכים לאשר גם פעם רביעית את הארכה.

אופיר סופר: הבנתי שעולה פה רעיון להצמיד את זה לחוק של עכו.

אופיר סופר: אני חושב שהחוק הזה צריך לעמוד בפני עצמו.

מיכל שיר סגמן: החוק של עכו חייב לעמוד בפני עצמו.

מיכל שיר סגמן: אפשר לדון ללא קשר בהארכת הוראת השעה.

אופיר סופר: אני לא רוצה שיהיה תלוי בחוק של עכו.

הילה שי וזאן: החוק של עכו כבר עבר קריאה אחת.

הילה שי וזאן: הסיכוי שלך להעביר את זה הרבה יותר גדול אם אתה מצמיד את זה לחוק של עכו.

מיכל שיר סגמן: אתם אומרים את זה מאחר ואתם לא מבינים בכל הדברים שקורים מאחורי הקלעים של החוק הזה.

מיכל שיר סגמן: עם כל הכבוד, אנחנו מדברים פה על הארכת הוראת שעה למתן הטבות מס לפריפריה, שזה דבר מבורך, שזה דבר טוב, אבל אין סיבה שזה יוצמד לעכו.

ניר ברקת: בעוד 30 שנה יהיו במדינה עוד שמונה מיליון נפש.

ניר ברקת: מי שאכפת לו מחבלי ארץ ישראל חייב לתעדף את הפריפריה, חייב לתת להם תקצוב דיפרנציאלי.

ניר ברקת: זה נכון לגליל, לגולן, לנגב, לערבה, ליהודה ושומרון, אבל זה נכון במיוחד לרשימה של הישובים שהמדינה הבינה כמה חשוב לעזור להם.

ניר ברקת: אנחנו זקוקים לישובים האלה יותר מאשר הישובים זקוקים לנו, אנחנו צריכים לחזק אותם.

ניר ברקת: בוודאי שלא הגיוני שבלב משבר הקורונה נבטל להם הטבה שהייתה קיימת להם לפני.

ניר ברקת: אם קשה היום לאנשים שחיים בשאר המדינה, על אחת כמה וכמה יותר קשה לאנשים בפריפריה.

ניר ברקת: זה לא הזמן לגרוע מהם הטבה שהייתה להם.

ניר ברקת: אם אתה מסתכל על איכות החיים של התושבים, על היקפי התעסוקה, גם האיכותי וגם הכמותי, יש פער גדול בין הפריפריה למרכז.

ניר ברקת: חובה עלינו לשמר את הטבות המס שהיו להם.

ניר ברקת: אנחנו לא מבקשים להגדיל, אנחנו לא מבקשים לשנות, אנחנו מבקשים לשמר.

ניר ברקת: אם אנחנו לא משמרים, בעצם הגדלנו את היקפי המיסוי רק על אנשי הפריפריה במדינה, שזה דבר לא הגיוני.

משה גפני: מה אתה מציע?

ניר ברקת: אני מציע לאשרר מחדש.

משה גפני: אין לאשרר, צריך להביא את הארכת הוראת השעה.

ניר ברקת: חד משמעית להביא את הארכת הוראת השעה.

משה גפני: יש איזו החלטת ממשלה בעניין הזה?

משה גפני: כשדיברו על עכו, האם דיברו גם על הוראת שעה?

משה גפני: אתם יודעים משהו על העניין הזה?

ניר ברקת: אם אני מבין נכון, לא, זו רשימה נפרדת.

ניר ברקת: זאת הוראה שעה שכבר עברה ואנחנו מבקשים להאריך.

משה גפני: הוראת השעה הוארכה כמה פעמים.

משה גפני: בפעם האחרונה אמרנו שלא נבקש יותר הוראת שעה, חשבנו שהממשלה תביא חוק.

משה גפני: אתם מעלים טענה נכונה, את הטענה של הקורונה, לכן צריך לבקש להאריך את הוראת השעה.

ניר ברקת: זה מה שאנחנו מבקשים.

הילה שי וזאן: הסטטוס של כפר ורדים, שבסופו של דבר הוא יישוב חזק מאוד בצפון והאינטרס שלנו הוא לשמור עליו חזק כדי למנוע את ההגירה השלישית, בוודאי גם לחזק אותו, צריך להיות כמו הסטטוס של מיתר.

הילה שי וזאן: צריך לעשות את זה גם בישובים נוספים שהוחסרו, כמו אלמוג, ורד יריחו, גיתית.

הילה שי וזאן: אנחנו לא רוצים לפגוע בחוק עכו.

הילה שי וזאן: להיפך, כולנו היינו פה, כולנו נלחמנו, החוק הוא חברתי, הוא חשוב מאוד.

הילה שי וזאן: אני לא יודעת אם הפתרון הוא להאריך את הוראת השעה, אם הפתרון הוא לצרף את זה לחוק עכו, אבל בוודאי שהוועדה הזאת צריכה להידרש לעניין ולמצוא פתרון.

הילה שי וזאן: לא יכול להיות שאנחנו שאנחנו נדאג לישוב אחד ולא לישוב אחר.

משה גפני: הפתרון זה שהממשלה מקבלת החלטה להאריך את הוראת השעה.

משה גפני: אם אנחנו נצטרך להתעסק בזה, זה כבר מצב אחר.

הילה שי וזאן: או הארכת הוראת השעה, או לצרף לחוק עכו.

מיכל שיר סגמן: את לא מבינה בחוק עכו.

הילה שי וזאן: אנחנו לא רוצים לפגוע בחוק עכו, אבל אם זאת האפשרות, ודיברתי עם מספיק גורמים משפטיים שציינו שזה הפתרון הכי בר-ביצוע כרגע, אז זה הפתרון.

חמד עמאר: אדוני היושב-ראש, הייתי בעמדה שלך שצריך לחוקק חוק, שצריך להפסיק עם הוראת השעה.

משה גפני: אני בעד לחוקק חוק.

חמד עמאר: אנחנו במצב מאוד קשה.

חמד עמאר: יש את כל הנושא של הקורונה, יש את המצב הכלכלי בצפון.

חמד עמאר: התיירות ירדה שם בצורה בלתי רגילה.

חמד עמאר: אפילו החקלאים לא מצליחים לשווק את המוצרים שלהם, הם הולכים וזורקים.

חמד עמאר: אנחנו צריכים להאריך את הוראת השעה לתקופה הקשה הזאת.

חמד עמאר: לפחות שנעבור את התקופה.

חמד עמאר: הממשלה ראתה לנכון להאריך את התקופה של האבטלה.

חמד עמאר: בנושאים רבים ראתה הממשלה שאנחנו נמצאים במצב חריג.

חמד עמאר: מה שצריך לעשות עכשיו זה לא להצמיד לשום חוק, פשוט להאריך את הוראת השעה.

חמד עמאר: גם יותר קל להביא את זה כהוראת שעה, כי קיימנו דיונים על זה, אנחנו מכירים את זה.

חמד עמאר: צריך להתחיל לרוץ קדימה.

אופיר כץ: בכל פעם שאנחנו נזכיר את הטבות המס אני אעלה את אותן רשויות שאני לא מצליח להבין איך הן נשארו בחוץ, כמו מגדל העמק, קריית גת, קריית מלאכי.

אופיר כץ: לפני משהו כמו חודש פניתי לשר האוצר ולשר המשפטים כדי להבין למה אי אפשר להעביר את הוראת השעה, למה אי אפשר להאריך אותה.

אופיר כץ: מה שנאמר לי משני משרדי השרים, גם המשפטים וגם האוצר, זה שיש בעיה משפטית.

אופיר כץ: אני עד עכשיו לא הצלחתי להבין מה הבעיה.

אופיר כץ: אני אשמח לשמוע מנציגי משרד המשפטים שיסבירו לנו אחת ולתמיד למה אי אפשר להאריך, וגם שנגבש פתרון על מנת להאריך לאותם ישובים שזקוקים וצריכים לקבל את ההטבות האלו.

אחמד טיבי: במקום הוראת שעה, ואני מסכים עם החברים, צריך שיהיה חוק קבוע, בדיוק כמו שהצעת, אדוני היושב-ראש, בכמה הזדמנויות.

אחמד טיבי: החל מה-16 ביוני נפגעו תושבים של יישובי הפריפריה מהקיצוץ המשמעותי של הטבות המס לישובים או מביטולן לחלוטין.

אחמד טיבי: אני מברך על היוזמה לדיון הזה.

אחמד טיבי: אני רוצה להזכיר את מה שאמרנו בוועדה הזאת בעבר על דברים שנשמעים מאוד לא הוגנים ולא צודקים.

אחמד טיבי: המרחק האווירי בין מזערה לנהריה הוא אחד קילומטר.

אחמד טיבי: נהריה מקבלת הטבות מס בשיעור 12%, מזערה מקבלת הטבות מס בשיעור של שבעה אחוז.

אחמד טיבי: המצב הסוציו-אקונומי של מזערה הוא ארבע, המצב הסוציו-אקונומי של נהריה שהוא שש.

אחמד טיבי: כמה פעמים הצגנו כאן את הנושא של כאוכב אבו אל-היג'א ואת הנושא של אעבלין.

אחמד טיבי: הצגנו תצלומי אוויר, אבל בסופו של דבר שום דבר לא השתנה.

אחמד טיבי: המצב הסוציו-אקונומי של שפרעם הוא שלוש, לעומת המצב הסוציו-אקונומי של טמרה, שכן מקבלת, שהוא שתיים.

אחמד טיבי: חייבים להעלות את הטבות המס באזור המרכז לישובים שהם באשכול נמוך ובפריפריה חברתית ותעסוקתית נמוכה.

משה גפני: זה כבר לא הטבות המס, זה משהו אחר.

אחמד טיבי: נכון.

אחמד טיבי: חשוב לי להזכיר את זה, כי שוכחים את הפריפריה החברתית-תעסוקתית.

אחמד טיבי: המרחק בין סכנין לכאוכב הוא ארבעה קילומטר.

אחמד טיבי: סכנין מקבלת 10%, כאוכב לא מקבלת.

אחמד טיבי: אנחנו שבים ומבקשים מוועדת הכספים וממך, כי אתה, למשל, התחייבת בנושא של מזערה למצוא פתרון.

אחמד טיבי: ישוב קטן במרחק קילומטר מנהריה לא מקבל.

אוסאמה סעדי: אני זוכר את הישיבה בוועדה שלך, כבוד היושב-ראש, שהייתה לנו ב-2016 על הטבות המס.

אוסאמה סעדי: אני וחברי אחמד טיבי דיברנו עם משרד האוצר ועם הנציגים, אמרנו שלא יכול להיות שכמעט ואין ישובים ערביים שנהנים מהטבות המס האלו.

אוסאמה סעדי: באותה ישיבה, ויש לך מניות בעניין הזה, הוספנו כמעט 20 ישובים ערביים, החל מהישוב שלי עראבה, ואני לא נהניתי מהטבת מס כי אני רשום בירושלים, דרך סכנין, דיר חנא, דיר אל-אסד, מג'ד אל-כרום, נאיף, בענה, טמרה, ג'דיידה-מכר.

אוסאמה סעדי: כל הישובים האלה נהנו מהטבות מס.

אוסאמה סעדי: הטבת המס משמעותית במיוחד בישובים בהם המצב הסוציו-אקונומי הוא אחד, שתיים ושלוש.

אוסאמה סעדי: כשהישובים האלה התחילו לקבל היו שלושה ישובים שנפלו בין הכיסאות.

אוסאמה סעדי: אתה זוכר, אדוני היושב-ראש, את הישיבות המרתוניות איתך ועם היועצת המשפטית של הוועדה, ממלאת מקום היועץ המשפטי לכנסת, עורכת הדין שגית אפק, על כאוכב אבו אל-היג'א.

אוסאמה סעדי: יש שם בתים בתוך הקו.

אוסאמה סעדי: לגבי אעבלין הבאנו מפות ותצלומי אוויר שמראים שהבתים שם בתוך הקו.

אוסאמה סעדי: משרד האוצר התעקש בצורה לא מובנת, בלי כל הסבר, לא לתת להם.

אוסאמה סעדי: כאוכב ואעבלין לא קיבלו עד היום הטבות מס.

אוסאמה סעדי: גם שפרעם לא מקבלת.

אוסאמה סעדי: אני ואסף שמולי היינו בביקור עם ראש העיר שפרעם, אורסאן יאסין, שבו העלנו את הנושא הזה.

אוסאמה סעדי: המרחק בין שפרעם לטמרה הוא פחות משני קילומטרים.

אוסאמה סעדי: טמרה מקבלת הטבת מס, שפרעם לא מקבלת.

אוסאמה סעדי: חמד, למה אתה לא מעלה את הנושא?

אוסאמה סעדי: זה הישוב שלך.

חמד עמאר: כתושב שפרעם יש לי ניגוד אינטרסים.

אוסאמה סעדי: לכן אני מעלה את זה.

אוסאמה סעדי: שלחו מכתב לשר האוצר, ביקשו פגישה עם השר ישראל כץ.

אוסאמה סעדי: צריך לעשות צדק עם שפרעם.

אוסאמה סעדי: גם העניין של מזערה – לא יכול להיות שלישוב שהיה מקבל 12% הורידו לשבעה אחוז.

אוסאמה סעדי: כולנו התגייסנו עכשיו לעכו, ובצדק, כדי להוסיף לו עוד חמישה אחוז כך שיקבל 12%, אבל לא ייתכן שמזערה, שזה ישוב קטן לעומת עכו, לעומת נהריה, לא תקבל.

אוסאמה סעדי: מגיע לתושבים של מזערה לחזור ל-12%.

אוסאמה סעדי: דוגמה אחרונה היא עיילבון, ליד דיר חנא.

אוסאמה סעדי: דיר חנא מקבלת 12%, עיילבון – אפס.

אוסאמה סעדי: פה צריך לעשות חלוקה צודקת.

אוסאמה סעדי: אני מבין שמשרד המשפטים, אפרופו השאלה שלך אופיר כץ, רוצה לעשות את זה שוויוני, עם קריטריונים וכל זה, אבל הכוונה שלהם היא לא לחלק הטבות מס בכלל.

אוסאמה סעדי: אם היו רוצים לעשות מבחנים וקריטריונים, מזמן היו עושים את זה.

ינון אזולאי: אני רוצה להצטרף לחברים, באמת הנושא הזה מאוד חשוב.

ינון אזולאי: הרב גפני, העלית את זה לא פעם.

ינון אזולאי: כנראה שצריך להביא את זה רק בלחץ, רק בכוח, אחרת זה לא הולך.

ינון אזולאי: איך שהעברת את זה אז כך גם הפעם צריך להעביר את זה.

ינון אזולאי: אנחנו יודעים שמעפולה יש הגירה שלילית, שצריך לבוא ולעודד.

ינון אזולאי: אני לא חושב שאת העניין של הטבות המס צריך להצמיד לחוק של עכו.

ינון אזולאי: העניין של הטבות המס חייב לבוא כחוק, לא כל פעם לבוא כקבצנים ולבקש נדבה.

ינון אזולאי: אנחנו רואים שוועדת שרים לענייני חקיקה לא מתכנסת לגבי עוד הרבה חוקים טובים שכל אחד מאיתנו פה הגיש.

ינון אזולאי: אני מתלונן עלינו כקואליציה שאנחנו לא מצליחים להביא את החוקים האלה בגלל מחלוקת בין הגדולים.

ינון אזולאי: חשוב מאוד שהחוק הזה יבוא, אבל כרגע, כאשר אין חוק, חייבים להמשיך את הוראת השעה למען אותם אנשים שגם ככה המצב שלהם לא טוב.

ינון אזולאי: אני גם לא יודע אם בכלל אפשר לגבות מהם מס, אין להם תלוש משכורת בתקופה הזאת.

ינון אזולאי: מדובר באנשים מסכנים שלפעמים גם אין להם מה לאכול.

ינון אזולאי: חשוב מאוד להאריך את הוראת השעה ובד בבד להביא חוק של הוועדה עצמה.

קטי קטרין שטרית: אני רוצה לחבר את הדיון הזה לדיון שהיה לנו לפני שבוע על נוף הגליל, על נצרת עילית.

קטי קטרין שטרית: נוף הגליל לא נהנית בכלל מהטבות מס.

קטי קטרין שטרית: אני חושבת שזאת העיר שיש בה הכי הרבה אנשים בני 75 ומעלה.

קטי קטרין שטרית: זה מראה שהאוכלוסייה המבוגרת נשארת, האוכלוסייה הצעירה עוזבת.

קטי קטרין שטרית: האוכלוסייה הצעירה עוזבת, כי אין שום דבר שיכול להשאיר אותה שם, למרות כל המאמצים של הנהגת העיר.

קטי קטרין שטרית: גם במשרדים ממשלתיים, כמו משרד הפנים, משרד האוצר, משרד נגב גליל ומשרד ראש הממשלה הכירו בצורך הזה בגלל הנהירה העצומה של תושבים חזקים מחוץ לישוב.

קטי קטרין שטרית: הם הרגישו את הצורך לעשות שם טיפול נקודתי.

קטי קטרין שטרית: לאור הצורך העצום הזה של נוף הגליל הכינו תכנית שכללה תקצוב של תשתיות עירוניות, תקצוב של תכניות חינוכיות, תקצוב של בניית מוסדות ציבור וכו'.

קטי קטרין שטרית: התכנית התקדמה לשלבים ממש מתקדמים, כולל אישור של גורמים משפטיים, אבל אז פרצה השריפה הגדולה שכולנו מכירים וזוכרים.

קטי קטרין שטרית: מה קרה עם השריפה?

קטי קטרין שטרית: הכל נעצר, כל הטיפול שהיה מתוכנן נעצר בבת אחת.

קטי קטרין שטרית: היום המדינה באה ואומר להם: אנחנו יורדים מהטיפול הנקודתי, אנחנו נותנים לכם 25 מיליון שקלים.

קטי קטרין שטרית: דורשים מהם גם היום לעשות שבילי חץ כדי למנוע את השריפה הבאה.

קטי קטרין שטרית: אני חושבת שצריך לכלול בהוראת השעה הזאת את נוף הגליל, כדי למנוע הגירה שלילית מהעיר וכדי לעודד את הצעירים להישאר ולהשתקע בעיר הזאת.

בצלאל סמוטריץ': אני מזדהה עם רוב מה שאמרו חבריי.

בצלאל סמוטריץ': יהודה ושומרון לא נמצאת באותן הטבות מס.

בצלאל סמוטריץ': זעקתי את הזעקה הזאת גם בכנסת ה-20.

בצלאל סמוטריץ': ביקשו ממני אז לא לעכב.

בצלאל סמוטריץ': אתה, אדוני היושב-ראש, ביקשת לא לעכב, ובצדק, לכן אמרתי שאני לא אהפוך את כל הפריפריה לבת ערובה.

משה גפני: יש כאלה שנכנסו ולא היו קודם.

משה גפני: חברון נכנסה, הישוב היהודי.

בצלאל סמוטריץ': הרציונל של הטבות מס זה לעודד אנשים לגור במקומות שבהם קשה לגור, זה לעודד אנשים לגור במקומות שהמדינה רוצה לעודד.

בצלאל סמוטריץ': זה נכון מאוד בצפון, זה נכון מאוד בדרום, זה נכון מאוד ביהודה ושומרון.

בצלאל סמוטריץ': חלק מהמקומות שאותם רוצים לעודד הם מבוססי מרחק, פריפריה וכו', חלקם מבוססי בעיות ביטחון כפי שיש בעוטף עזה, באזורי סמוכי גבול.

בצלאל סמוטריץ': בכנסת ה-20 עברה בוועדת שרים החלטה – היא עברה גם טרומית - לתקן את החוק המקורי, להכניס גם את יהודה ושומרון פנימה.

בצלאל סמוטריץ': אני שב ומזכיר שזה תיקון עוול גדול שצריך לתקן.

בצלאל סמוטריץ': אני לא כל כך בונה על הקואליציה הזאת ביותר מידי דברים בתחום הזה, אבל ראוי גם את זה לומר, בלי להמעיט מחשיבות שום דבר שאף אחד אחר אמר.

בצלאל סמוטריץ': לא יכול להיות מצב שיהודה ושומרון בחוץ, זאת תקלה גדולה.

בצלאל סמוטריץ': אני לא מאשים אף אחד בזה, גם אני הייתי חלק מהממשלה בכנסת ה-20, אבל זאת תקלה שצריך לתקן.

דוד אלחייני: מרבית החברים פה לא היו כשהתחלנו עם החוק של הטבות המס.

דוד אלחייני: היו שם קריטריונים מאוד- מאוד ברורים.

דוד אלחייני: קבעו שם אמות מידה מי נכנס, מי לא נכנס.

דוד אלחייני: כל מה שאתם עושים עכשיו זה פוגעים בחוק.

דוד אלחייני: מחקרים הוכיחו שכשהיו הטבות מס בקרית שמונה בגובה של 25% זה לא מה שהביא לשם אוכלוסייה.

דוד אלחייני: אוכלוסייה לא נודדת בגלל הטבות מס.

דוד אלחייני: אוכלוסייה מגיעה בגלל האיכות של השירותים שהאזור מספק.

בצלאל סמוטריץ': משרד האוצר באמת התנגד לזה.

דוד אלחייני: זה נכון שהטבות מס זה דבר שבהחלט מחזק את התושבים הקיימים.

דוד אלחייני: יש קריטריונים שאישרנו.

דוד אלחייני: צריך לחדש את הוראת השעה.

דוד אלחייני: דיברנו כבר אז שהוראת השעה היא זמנית, שצריך חקיקה.

דוד אלחייני: עברו שלוש שנים.

דוד אלחייני: אנחנו כבר חצי שנה בלי הטבות המס האלו.

דוד אלחייני: אני רוצה להזהיר ממצב שכל החוק הזה נופל רק בגלל שכל אחד רוצה להכניס עוד ועוד.

דוד אלחייני: בסוף כל המדינה תהיה בפנים.

דוד אלחייני: יש אמות מידה מסוימות.

בצלאל סמוטריץ': הוראת השעה נועדה לישובים שלא עומדים באמות המידה.

דוד אלחייני: כל מיני משברים פוליטיים הביאו לכך שלא הצליחו לעשות את זה בחקיקה.

דוד אלחייני: גם עכשיו לא מצליחים לעשות את החקיקה.

דוד אלחייני: צריך להאריך את הוראת השעה, אחרת כל העסק הזה יקרוס ויפגע בכולם.

ינון אזולאי: אגב, זה כן מעודד אנשים להגיע.

דוד אלחייני: הוכח שלא.

ינון אזולאי: ראינו את זה בעכו ובהרבה מקומות.

ינון אזולאי: אתה לא יכול להתעלם מזה שזה מעודד.

משה גפני: היה קושי גדול לעשות את החוק הזה.

משה גפני: מן הראוי היה שהממשלה תעשה את זה, לא אנחנו.

משה גפני: יש מדיניות, שהיא לא נחלת כל הממשלה, שאומרת שלא צריך את הטבות המס, שצריך להעדיף חינוך, תשתיות, רווחה.

משה גפני: אנחנו סברנו שהטבות המס זה חלק מחיזוק הפריפריה, לכן קבענו קריטריונים.

משה גפני: בקריטריונים יש נפילות.

משה גפני: לגבי הרבה מאוד ישובים עשינו הוראת שעה.

משה גפני: היינו בטוחים שיעשו חוק, שהממשלה תעשה חוק לאור הנסיבות.

משה גפני: אנחנו העדפנו, על פי בקשה של שר האוצר דאז, את נהריה.

משה גפני: לא ידענו את מה שזה יגרום לאלה שסמוכים להם.

משה גפני: זה גרם לבעיה גדולה מאוד.

משה גפני: הוראת השעה עכשיו היא בתקופת הקורונה.

משה גפני: אני חושב שצריך להאריך את הוראת השעה.

משה גפני: אנחנו לא יכולים לדרוש את זה, כי אמרנו בפעם השלישית שלא נבקש יותר.

משה גפני: הממשלה צריכה לעשות את זה.

מיכל שיר סגמן: הקורונה זה דבר שהוא בלתי צפוי.

הילה שי וזאן: לאור המצב גם אנחנו יכולים לבקש.

משה גפני: אני לא שולל את העניין.

חמד עמאר: בגלל המצב החריג שנוצר.

דוד אלחייני: אדוני היושב-ראש, האם אפשר להכניס את הוראת השעה ההיא גם לחוק של עכו?

משה גפני: אני לא יודע, נראה.

משה גפני: הממשלה לא אומרת דברים ברורים בעניין.

לירון נעים: הסוגיה הזאת של הוראות השעה נמצאת כרגע בבחינה אצל השרים.

לירון נעים: נמסר לנו ששר המשפטים פנה לשר האוצר.

אופיר כץ: אני כבר כמה חודשים שומע את זה.

אופיר כץ: אי אפשר להתמודד עם התשובה הזאת.

לירון נעים: אני בדיון הזה בכובע של היועץ המשפטי לממשלה.

לירון נעים: אנחנו ממתינים לשרים שיקבעו את המדיניות.

לירון נעים: כשתהיה מדיניות נבחן את המשמעות שלה ואת ההיתכנות המשפטית שלה.

אופיר כץ: שני שרים אמרו שהם בעד, שהם הולכים לקדם את זה, אבל אז זה נתקע מבחינה משפטית.

לירון נעים: זה לא נתקע מבחינה משפטית.

אופיר כץ: זה מה שנאמר לי על ידי שני השרים, גם על ידי שר האוצר וגם על ידי שר המשפטים.

לירון נעים: לא הבענו עדיין עמדה משפטית.

לירון נעים: גם בדיונים הקודמים שהייתי פה לא הבעתי עמדה משפטית.

לירון נעים: אנחנו ממתינים שהשרים יחליטו מה הם רוצים.

לירון נעים: כשתהיה מדיניות נבחן אותה מבחינה משפטית.

לירון נעים: לפני שני דיונים אמרתי שהנושא נמצא בבחינה אצל היועץ.

לירון נעים: כשהתחלנו את הבחינה הבנו שיש צורך בגיבוש מדיניות על ידי השרים.

אופיר כץ: פניתם אליהם?

לירון נעים: ביקשנו מהשרים לגבש מדיניות.

משה גפני: האם לגבי עכו בחנתם את המצב?

לירון נעים: עכו נמצאת כרגע בבחינה.

לירון נעים: הנוסח שעבר קריאה ראשונה הוא נוסח אחר מזה שנדון כאן בוועדה, הוא מחייב בחינה של קריטריון חדש.

משה גפני: מה זה "הוא מחייב"?

משה גפני: הם העבירו את זה, נדמה לי, כבר לפני שבועיים או שלושה שבועות.

משה גפני: אלה דברים שהם יחסית לא גדולים כל כך.

משה גפני: השרים אמרו לנו שהם בעד הארכת הוראת השעה.

משה גפני: בהחלטה אחת של הממשלה יש את הארכה.

משה גפני: אנחנו צריכים לעמוד ולחכות כאילו הממשלה לא מתפקדת?

קטי קטרין שטרית: אדוני היושב-ראש, הבעיה היא לא רק במקרה הזה.

קטי קטרין שטרית: אתה רואה את זה בשירות הציבורי כולו.

קטי קטרין שטרית: הם פשוט לא עובדים, הם מנצלים כל מצב כדי להגיד, "השרים אשמים", "הממשלה אשמה".

חמד עמאר: כן, הממשלה אשמה, השרים אשמים.

אופיר כץ: אם השרים אומרים: אנחנו רוצים להאריך את הוראת השעה, יש עם זה בעיה משפטית?

לירון נעים: אם השרים יגידו שזה רצונם, נצטרך לבחון את המשמעות.

הילה שי וזאן: היו לכם שלושה חודשים לבחון.

אופיר כץ: עד עכשיו לא בחנתם את זה?

הילה שי וזאן: אנחנו בוועדה צריכים לדרוש את זה , לקדם את זה, כי זה לא עובד, זה תקוע בוועדת שרים.

אופיר סופר: אני מחזיק פוסט של השר ישראל כץ.

אופיר כץ: ביחד עם גנץ, שניהם הוציאו הודעה.

אופיר סופר: כולם יודעים שהמדיניות היא להאריך.

אופיר סופר: מדובר פה על דבר מאוד אלמנטרי ומאוד בסיסי.

אופיר סופר: יכול להיות שלחלק מכם לא נוח כל כך, לכן גרירת הרגליים עם החוק הזה, עם התקנות האלו.

אופיר סופר: מדובר במשמעויות כלכליות, במשמעויות של חיזוק הפריפריה.

הילה שי וזאן: לירון, את בעצמך אמרת באחד הדיונים הקודמים ששר האוצר ושרים נוספים הגישו לכם בקשה להארכת הוראה השעה וזה נמצא בבחינה אצלכם.

לירון נעים: אמרתי לפני דקה שהנושא הובא לשולחנו של היועץ והתחלנו לבדוק אותו.

לירון נעים: כשהתחלנו לבדוק הבנו שנדרשת פה בחינה של המדיניות.

הילה שי וזאן: אם את אומרת פה ששר האוצר הגיש את בקשתו להארכת הוראת השעה, זאת המדיניות.

לירון נעים: קרו דברים מאז.

ינון אזולאי: מה קרה מאז?

משה גפני: יש לנושא הזה של הארכת הוראת השעה היבט משפטי, יש היבט של מדיניות, יש היבט של תקציב, הכל נכון, אבל האם אפשר להאריך או אי אפשר להאריך?

משה גפני: על המדיניות נדבר עם השרים.

לירון נעים: זה לא נכון לבוא ולנקוט עמדה משפטית ברורה לגבי הצעה - -

הילה שי וזאן: שלושה חודשים זה יושב לכם על השולחן.

לירון נעים: אני חושבת שיהיה לא נכון ולא רצוי שנביע עמדה משפטית לגבי מדיניות.

משה גפני: אני הולך להכניס את הארכת הוראת השעה לחוק של עכו.

משה גפני: אופיר כץ, אתה מסכים להכניס את זה בחוק של עכו?

אופיר כץ: זאת הצעת חוק של מיכל שיר.

משה גפני: אני לא רוצה ללכת נגד משרד המשפטים, אני לא רוצה ללכת נגד היועץ המשפטי לממשלה.

משה גפני: לירון, תתני לי תשובה בתוך שלושה ימים.

לירון נעים: הצעת החוק של עכו תחזור לוועדת שרים לחקיקה לפני קריאה שנייה ושלישית.

לירון נעים: בוועדת שרים לחקיקה נביע את עמדתנו הברורה והסופית לגבי הצעת החוק של עכו.

לירון נעים: אם אדוני אומר שהכוונה היא להכניס לתוך הצעת החוק הזאת גם את הארכת הוראת השעה, אנחנו נבוא לדיון עם עמדה מוחלטת.

משה גפני: אם יהיו בעיות עם החוק של עכו מבחינת להכניס את זה לשם, נכניס את זה לחוק אחר.

אופיר כץ: נגיש הצעת חוק להאריך את הוראת השעה.

הילה שי וזאן: אם אנחנו לא מסיימים את זה עד סיום שנת המס, השנה אבודה.

משה גפני: אני רוצה החלטה של היועץ המשפטי, אי אפשר לחכות לחקיקה רגילה.

ניר ברקת: גברתי, תגידי מה צריך לעשות בשביל להעביר את החוק הזה?

משה גפני: היא לא יכולה.

לירון נעים: הנושא היה בתחילה על שולחננו.

לירון נעים: כשהבנו את הקשיים וראינו שייתכנו חלופות, העברנו אותו חזרה למגרש של השרים.

ניר ברקת: תעזרו לנו למצוא את הפתרון.

משה גפני: צריך לאלץ אותם לתת תשובה, אחרת הם לא יתנו לך תשובה.

משה גפני: השיטה לאלץ אותם לתת תשובה היא על ידי כך שאני מודיע שבאחד החוקים שמגיעים לשולחננו אנחנו מוסיפים את זה.

משה גפני: גיא גולדמן, מה מדיניות הממשלה?

גיא גולדמן: שר האוצר הודיע על כוונתו.

גיא גולדמן: אנחנו היינו מעדיפים, וזה גם מה שנאמר על ידנו בדיונים קודמים, שלא ידובר על ישובים ספציפיים, שידובר על קריטריונים.

גיא גולדמן: הוועדה הזאת, אדוני ציין קודם, אמרה כמה וכמה פעמים שהוראות השעה האלו הן סופיות, שהן לא יוארכו פעם נוספת.

משה גפני: אבל יש קורונה.

שגית אפיק: זה הרבה מעבר לקורונה.

שגית אפיק: הוראות השעה האלו הוארכו בעל כורחנו כיוון שהכנסת התפזרה שוב ושוב.

שגית אפיק: הן הוארכו מכוח סעיף 38 לחוק היסוד.

שגית אפיק: הכנסת לא מצאה מענה, גם לא הממשלה, להוראות השעה.

שגית אפיק: כשחוקקנו את הוראות השעה נאמר בדיוני הוועדה הזאת שלישובים האלה יימצא פתרון מסוג אחר, בין אם מכוח חוק אחר, בין אם בתיקון חוק.

שגית אפיק: הממשלה לא הביאה תיקון חוק, וגם הוועדה לא יכלה לקיים דיונים כיוון שלא הייתה כנסת לאורך השנה הזאת.

שגית אפיק: יכול להיות שבאמת הדרך הנכונה והפשוטה ביותר כרגע היא פשוט להאריך את הוראות השעה האלו פעם נוספת, בייחוד בגלל שאנחנו מדברים על שנת מס, כפי שנאמר כאן, שעומדת להסתיים.

שגית אפיק: לאחר מכן תגבשו את עמדת הממשלה ונראה.

שגית אפיק: הישובים האלה הסתמכו על זה שבסופו של דבר יינתן להם פתרון.

שגית אפיק: הפתרון לא ניתן להם בשל כך שהכנסת יצאה לבחירות ולא ניתן היה לקיים את הדיון הזה.

שגית אפיק: זה נכון שהוועדה הזאת הבטיחה לעצמה ולציבור שלא לבקש הארכה נוספת, אבל עכשיו נוצר אילוץ שצריך לפתור אותו .

גיא גולדמן: הנימוק להארכת הוראות השעה, למיטב זכרוני, היה הצורך של האוכלוסיות בישובים האלה להסתגל לגזירה שנפלה עליהם.

אופיר סופר: עכשיו נפלה עליהם גזירה אחרת.

הילה שי וזאן: איך אתם רוצים להסתגל בתקופה כזאת?

גיא גולדמן: הטענה הייתה שלא הייתה הסתגלות מספקת, לכן הוארכו הוראות השעה.

גיא גולדמן: נאמר אז שזה לא יוארך פעם נוספת, כי יש גבול לתקופה של הסתגלות שהאוכלוסייה צריכה.

גיא גולדמן: צודקת היועצת המשפטית שכל חבר כנסת שחושב שצריך לשנות את המתווה יכול להציע הצעה, אבל זאת חייבת להיות הצעה במסגרת קריטריונים חדשים לחוק, לא להאריך משהו.

שגית אפיק: שינוי המתווה דורש מדיניות ממשלתית.

שגית אפיק: במשך שנים הוועדה הזאת סירבה לחוקק את חוק הטבות המס מהסיבה הזאת, בדיוק בגלל ששינוי מתווה הטבות מס צריך להיעשות על ידי מדיניות ממשלתית.

משה גפני: הודעתי שלא נעשה את זה פעם נוספת.

משה גפני: אמרתי את זה גם לממשלה.

משה גפני: את הטבות המס צריכה לעשות הממשלה.

משה גפני: גם את קביעת הקריטריונים צריכה לעשות הממשלה.

משה גפני: מכיוון שהיא לא עשתה את זה לפני כמה שנים אנחנו עשינו את זה, אחרת היינו מאבדים את זה.

משה גפני: זה שאתה כנציג ממשלה בא ואומר שצריך לעשות קריטריונים, זה בסדר גמור, אני לא נגד, רק תעשו.

משה גפני: אם לא, נמצא דרך להאריך את הוראת השעה.

אופיר סופר: אנחנו חוזרים לדיון המהותי בשאלה אם המדיניות של ההטבות היא לעניין, האם היא צודקת או לא צודקת, אבל זה לא צריך להיות הדיון.

אופיר סופר: הדיון פה צריך להיות אם ניתן להאריך או לא ניתן להאריך.

אופיר סופר: בהינתן שאנחנו נמצאים בתקופת קורונה וכל מה שאפשר להאריך אנחנו מאריכים, גם את זה צריך להאריך.

אופיר סופר: התחושה היא שיש ניסיון, וזה כנראה לא קורה סתם, לגמור את השנה ולהפיל את כל האירוע.

הילה שי וזאן: אנחנו לא ניתן לזה לקרות.

אופיר סופר: אני חושב ששר האוצר צריך להתייצב ולומר את הדברים בקולו, לומר שהוא דורש להאריך את זה.

אופיר סופר: אם זה תלוי גם בשר המשפטים, אז גם שר המשפטים.

אופיר סופר: הם משדרים שהגליל לא מעניין אותם, שהנגב לא מעניין אותם, שהפריפריה לא מעניינת אותם.

אופיר סופר: אנחנו מדברים לא רק על תקופת הסתגלות, אנחנו מדברים על תקופה שבה אנשים מתים מרעב, שבה אנשים מתביישים לתבוע את לחמם.

שי חג'ג': אני מבין שרוב חברי הכנסת מסכימים שצריך להאריך את הוראת השעה הזאת, אם בדרך כזאת או אחרת.

שי חג'ג': אני הייתי חבר בדיונים הקודמים כשקבענו את הקריטריונים.

שי חג'ג': דנו שעות על גבי שעות כדי לקבוע קריטריונים מאוד-מאוד ברורים.

שי חג'ג': אפשר להתבסס על הקריטריונים שקבענו.

שי חג'ג': אני מבקש מהוועדה הזאת ומנציגת משרד המשפטים לסיים את התהליך הזה באופן מיידי, אחרת אנחנו נפסיד את שנת המס הזאת.

שי חג'ג': יש מועצות אזוריות שחלק מהישובים שלהן מקבלים הטבות מס, חלק לא.

שי חג'ג': העניין הזה כבר נמשך המון זמן, כבר הרבה חודשים מדברים על זה.

שי חג'ג': אני באמת מבקש ממך, אדוני היושב-ראש, שאם אי אפשר להאריך את הוראת השעה, שתכניס את זה בחוק של עכו.

שי חג'ג': אם זה לא הולך בחוק של עכו, תכניס את זה בחוק אחר.

שי חג'ג': צריך לסיים את זה כמה שיותר מהר.

משה גפני: לירון, את לא יודעת כמה שאנחנו מתעצבנים מהנושא הזה.

משה גפני: לא יכול להיות שהממשלה לא עושה כלום ואנחנו אלה שנצטרך להיכנס לתוך מערבולת שאסור שנהיה בה.

משה גפני: אנחנו רוצים את הוראת השעה להאריך.

משה גפני: אני לא יכול לתבוע את זה, כי אז יבוא גיא גולדמן ויגיד: אבל אמרת שלא.

משה גפני: אני אבקש מאחד החברים שיוסיף את זה באחד החוקים.

משה גפני: אתם לא יכולים להתחמק מלתת לנו תשובה.

משה גפני: אנחנו מבקשים לדעת האם אפשר להאריך את הוראת השעה מבחינה משפטית.

משה גפני: אני מבקש באותה הזדמנות גם לתת לנו תשובה לגבי עכו, כי זה גם נמצא על שולחננו.

משה גפני: אנחנו נדרוש מהשרים שיגידו לנו לגבי הוראת השעה.

משה גפני: אנחנו יודעים שאי אפשר עד סוף שנת המס לעשות חוק גדול לגבי הנושא של הטבות המס.

משה גפני: אני מתכוון לדבר עם שר האוצר, אני מתכוון לדבר עם שר המשפטים, אני מתכוון לדבר עם האנשים שעוסקים בעניין, אבל אני מבקש ממך תשובה כמה שיותר מהר.

משה גפני: גיא, אל תזרקו את זה עלינו, כי אנחנו נעשה דברים שהם פחות אחראיים - אנחנו ניקח חוק, נוסיף לשם דברים.

משה גפני: אני לא רוצה את זה.

משה גפני: אני רוצה את שיתוף הפעולה עם הממשלה, אני רוצה את שיתוף הפעולה עם משרד האוצר, אני רוצה את שיתוף הפעולה עם היועץ המשפטי לממשלה.

משה גפני: תתנו לנו תשובה בתוך שלושה ימים, אחרת נוסיף את זה בחוקים.

לירון נעים: נמסר לי עכשיו שבהמשך היום שר האוצר ושר המשפטים ייפגשו כדי לדון בסוגיה הזאת.

לירון נעים: בעניינה של עכו נביע את עמדתנו בפני הוועדה אחרי שנגיע לוועדת שרים לחקיקה.

משה גפני: אני רוצה ממך תשובה.

משה גפני: אם הם נפגשים ומחליטים זה טוב, אבל זה לא חלק מהתשובה.

משה גפני: תתני לנו תשובה תוך שלושה ימים מה העמדה המשפטית של היועץ המשפטי לממשלה בסוגיות שעלו כאן, בעניין של הארכת הוראת השעה ובעניין של עכו.

משה גפני: אני לא ממשלה, אני כנסת, יש לי את הכוח לעשות חקיקה.

משה גפני: כחבר קואליציה אני לא רוצה לעשות את זה נגד, אני רוצה לעשות את זה יחד.

משה גפני: אל תחזרי עם תשובה שזה נמצא על שולחנו.

משה גפני: לא מעניין אותי מהשולחן של היועץ המשפטי לממשלה, לא מעניין אותי מכל מה שנלווה, אני רוצה תשובה, ומותר לי לקבל את זה.

לירון נעים: לגבי עכו נחזור לכאן אחרי ועדת שרים לחקיקה.

לירון נעים: לגבי האופציה של הארכת הוראת השעה, מבחינתנו נבחנות החלופות כרגע.

לירון נעים: אם אדוני יבקש שהעמדה המשפטית שלנו תובע אך ורק ביחס לחלוקה הזאת של הארכת הוראות השעה כפי שהן, אנחנו נביע את עמדתנו לגבי זה.

משה גפני: תביעו את עמדתכם, זה מה שאני מבקש.

אופיר כץ: כבר כמה חודשים אנחנו מבקשים את זה.

הילה שי וזאן: אנחנו נביא לפתרון עד סוף השנה הנוכחית, כדי שהתושבים האלה לא יאבדו את השנה.

משה גפני: אנחנו נמצאים ביום שני.

משה גפני: אני מבקש תשובה עד סוף השבוע.

לירון נעים: אני צריכה לדבר עם הממונים עלי בעניין הלו"ז.

משה גפני: אם לא תהיה לך תשובה מהממונים עלייך אם אפשר לעמוד בלו"ז, מבחינתי זאת תשובה שלילית.

משה גפני: אנחנו מדינה דינאמית שעובדת כל הזמן, אנחנו לא יכולים להשאיר ככה עשרות ישובים בגלל שמתקיימים פה ישיבות ובגלל שיש כל מיני פגישות.

משה גפני: אני מאוד מבקש תשובה עד סוף השבוע.

משה גפני: כשיש תשובה שלילית, אז יש עימות בין הכנסת לממשלה, ואני לא מעוניין בזה.

מנסור עבאס: הגשתי בקשה לדיון מהיר בעניין הטבות המס לכפר ואדי אל-חמאם.

מנסור עבאס: ואדי אל-חמאם הוא אחד מארבעת הישובים ששייכים למועצה אזורית אל-בטוף.

מנסור עבאס: ואדי אל-חמאם נמצא ממש מול מגדל.

מנסור עבאס: חלק מהבתים של ואדי אל-חמאם נמצאים בשטח השיפוט של מגדל.

שגית אפיק: רשות המסים, אתם מכירים את הבעיה הזאת?

גיא גולדמן: העבירו לי את הפנייה הזאת ממש לפני שעה.

מנסור עבאס: פנינו לפני כמעט חודש.

גיא גולדמן: אם אני זוכר נכון, מדובר בקו רוחב שהישוב לא עומד בו.

שגית אפיק: הוא אומר שחלק מבתי הישוב כן עומדים בקו הרוחב.

גיא גולדמן: אנחנו נבדוק פרטנית.

שגית אפיק: היו לנו כבר ישובים כאלה שנעזרנו במפ"י ועשו בהם מדידה מחודשת.

שגית אפיק: יש מקרים שזה הצליח, יש מקרים שזה לא הצליח.

שגית אפיק: זה עניין עובדתי.

מנסור עבאס: אדוני היושב-ראש, אני מבקש לשלב את הכפר הזה במסקנות, אני מבקש משר האוצר להכניס את היישוב הזה.

מנסור עבאס: המצב הסוציו-אקונומי שם מאוד קשה.

משה גפני: חבר הכנסת עבאס, אני איתך ברעיון, אני מסכים שאם אפשר לעזור לישוב הזה צריך לעזור לו.

משה גפני: ביקשה היועצת המשפטית מגיא גולדמן, ואני מצטרף לבקשה הזאת, לבדוק באופן פרטני את העניין.

משה גפני: אנחנו יכולים לקבל החלטה שאנחנו מכניסים את הישוב, אבל לא יצא מזה שום דבר אם אין קריטריון.

משה גפני: יכול להיות שיש דרך, לפי הקריטריונים הקיימים, להכניס את הישוב הזה.

משה גפני: גיא, אני מבקש שתיתן לנו תשובה.

משה גפני: אני מקווה שהתשובה תהיה חיובית.

משה גפני: כל חברי הוועדה ללא יוצא מן הכלל מבקשים להאריך את הוראת השעה מהסיבות שנמנו כאן, שהן סיבות הגיוניות, ברורות, ציבוריות.

משה גפני: גם מבחינה משפטית אנחנו חייבים להאריך את זה, כי אנחנו נמצאים בתקופה שאנחנו לא יכולים לחיות רגיל.

משה גפני: שמעתי שיש פגישה בין שר האוצר לבין שר המשפטים, שזה בכלל אירוע.

משה גפני: אם מהפגישה הזאת יצאו דברים טובים, בסדר, זאת גם תשובה.

משה גפני: אם עד סוף השבוע לא נקבל תשובה על עמדת היועץ המשפטי לממשלה ועל השאלות שנשאלו כאן, אנחנו נראה את זה כתשובה שלילית, ואז על דעת כל חברי הכנסת, גם מהקואליציה ומהאופוזיציה, נוסיף את זה באחד החוקים שיהיו כאן.

משה גפני: באחד החוקים שיעלו נגיש את העניין הזה.

משה גפני: אני אבקש מאחד מחברי הכנסת, מהקואליציה בעיקר, להוסיף את זה.

משה גפני: אני מעדיף שיגיש את זה חבר ועדה.

משה גפני: אני מחכה לראות אם יש לנו שיתוף פעולה.

משה גפני: לא נוכל לסבול את הדבר הזה שאנחנו עומדים עם לשון בחוץ ולא יודעים כלום.

משה גפני: הממשלה לא הביאה חוק שהיא הייתה צריכה להביא.

משה גפני: היא הייתה צריכה לקבוע קריטריונים.

משה גפני: אם היא לא עשתה את זה עד היום, אנחנו נעשה את זה בחקיקה כזאת של הארכת הוראות השעה.

משה גפני: אני רוצה תשובה על עכו, שזה גם מונח על שולחננו.

משה גפני: אני רוצה את עמדתכם בעניין הזה.

משה גפני: אני מודה לכולם על הדיון הזה, הישיבה נעולה.